ทองคำปิดบวก 6.7 ดอลล์
สัญญาทองคำตลาดนิวยอร์กปิดบวก6.7 ดอลล์ เงินดอลล์อ่อนหนุน
18 ต.ค. 2555

สัญญาทองคำตลาดนิวยอร์กปิดบวก6.7 ดอลล์ เงินดอลล์อ่อนหนุน
สัญญาทองคำตลาด COMEX (Commodity Exchange) ส่งมอบเดือนธ.ค.เพิ่มขึ้น 6.7 ดอลลาร์ หรือ 0.38% ปิดที่ 1,753 ดอลลาร์/ออนซ์
นักวิเคราะห์ระบุว่า สัญญาทองคำได้รับแรงหนุนจากการอ่อนค่าของสกุลเงินดอลลาร์สหรับ และจากการที่นักลงทุนมีมุมมองที่เป็นบวกต่อสถานการณ์ของสเปน หลังจากมูดีส์ อินเวสเตอร์ส เซอร์วิส ได้ยืนยันอันดับความน่าเชื่อถือของพันธบัตรรัฐบาลสเปนที่ Baa3 และคงแนวโน้มในเชิงลบ มูดีส์ระบุว่า การตัดสินใจยืนยันอันดับความน่าเชื่อถือของพันธบัตรรัฐบาลสเปนครั้งนี้ สะท้อนถึงความคืบหน้าในเชิงบวกในสเปน รวมทั้งในยูโรโซนนับแต่เดือนมิ.ย.
อย่างไรก็ตาม ข้อมูลด้านการสร้างบ้านที่แข็งแกร่งของสหรัฐได้จำกัดการพุ่งขึ้นของทองคำซึ่งเป็นสินทรัพย์ที่ปลอดภัย โดยเมื่อวานนี้ กระทรวงพาณิชย์สหรัฐเปิดเผยว่า ตัวเลขการเริ่มสร้างบ้านเดือนก.ย.เพิ่มขึ้น 15% สู่ระดับ 872,000 ยูนิต ซึ่งเป็นการขยายตัวเร็วที่สุดในรอบกว่า 4 ปี